„Põlvamaa ringmajanduse võimaluste terviklik kaardistamine ja tegevuskava koostamine“

Töö taust

Põlva maakonna tunnuslauseks on 2000ndate algusest olnud „Rohelisem elu“. Kahjuks on „rohelisema elu“ mõtteviisi levitamine ja arendamine maakonnas jäänud viimastel aastatel soiku. Selleks, et anda uus hoog Põlva maakonna tunnuslausele, sisustades selle uute maakonna rohemajandust arendavate ja elanike heaolu tõstvate suundade ja tegevustega, viisid Põlvamaa Omavalitsuste Liit ja Põlvamaa Arenduskeskus Euroopa Sotsiaalfondi toel ja Cumulus Consulting OÜ abil 2021. aastal läbi Põlvamaa rohemajanduse hetkeolukorra ja prioriteetsete arendusvaldkondade analüüsi (vt [SIIT](https://arenduskeskus.polvamaa.ee/userfiles/roheanaluus2021/Polvamaa_rohemajanduse_analuus_loppraport_OK.pdf)).

Analüüsi käigus sõnastati muuhulgas ka Põlvamaa rohemajanduse visioon, „PÕLVAMAA ON 21. SAJANDI ROHEMAAKOND“ ning koostati lähiaastate tegevusplaan esmastest sammudest visiooni poole liikuma hakkamiseks. Ühe olulisem esimese sammuna näeb tegevuskava ette maakonna ringmajanduse võimaluste terviklik kaardistamine.

SA Põlvamaa Arenduskeskus kirjutas vastava tegevuse läbiviimise sisse oma Euroopa Liidu Euroopa Regionaalarengu Fondi projekti "Põlvamaa PATEE programm 2020-2023" 2022. aasta tegevuskavasse ning on tegemas nüüd ettevalmistusi sellega alustamiseks. Meie esimeseks sammuks on teostaja leidmine.

Töö oodatav sisu

Töö tulemusel on valminud analüüs, milles kaardistatakse ära kõik olulisemad kohad Põlvamaa ettevõtluses, kus hetkel eksisteerivad ebaefektiivsused/jäägid jms, ning kus ringmajanduse kontseptsioonide rakendamisest oleks kõige suurem majanduslik kasu ettevõtetele ja maakonna majandusarengule. Samuti on koostatud tegevuskava selle kasutamata potentsiaali realiseerimiseks. Analüüsi ja tegevuskava koostamisel tuleb jälgida, et ei korrataks varesemas rohemajanduse analüüsis leitut ning väljapakutut.

Töös peaksid sisalduma järgmised etapid:

* **Hetkeolukorra uuring**: koondatakse kokku ja luuakse juurde (nt küsitlus, intervjuud) vajalikud andmed maakonna ringmajanduse hetkeolukorra kirjeldamiseks, luues seeläbi ühtse taustsüsteemi projektis osalevatele isikutele ja organisatsioonidele.

Etapp peaks andma vastuse küsimustele „Milline on hetkeolukord Põlvamaa ettevõtetes ringmajanduse põhimõtete rakendamisel?“, sh:

- Kas ja kuidas tegelevad ettevõtted ringmajanduse põhimõtete rakendamisega toodete/teenuste eluea erinevate etappide lõikes (st sisendite valik, disain, tootmine, jaotus jne)?;

- Millised sektorid on ringmajanduse eestvedajad, millised mahajääjad?;

- Mis on suurimad takistused (sh puuduvad teenused), mis takistavad ettevõtetel ringmajanduse põhimõtete täielikku rakendamist.

* **Maakonna ringmajanduse strateegilise eesmärgi ja prioriteetsete arendusvaldkondade valik**: Sõnastatakse maakonna strateegiline eesmärk ettevõtluses, milleni soovitakse jõuda ringmajanduse põhimõtteid rakendades (arvestades maakonna arengustrateegia perioodi 2035+). Valitakse välja prioriteetsed ringmajanduse arendamise suunad, mis võiks aitaks enim liikuda valitud eesmärgi täitmise suunas ja millest võiks Põlvamaal ettevõtetele tõusta järgmise 4-5 aasta perspektiivis enim kasu.
* **Prioriteetsete arendusvaldkondade tegevustega sisustamine**: Sõnastatakse valitud suundade eesmärgid, mõõdikud, omavahelised seosed, tegevused, vajalik ressurss ning vastutajad.
* **Töö lõpptulemuste tutvustamine** maakonna võtmeisikutele.

Töö ajakava ja üldine korraldus

Põlvamaa Arenduskeskuse ootus on, et tegevustega alustatakse hiljemalt mai 2022 ning töö peab olema valminud 9. detsembriks 2022.

Töö teostamise maksimaalseks hinnaks võib olla 25 000 eurot.

Tellitavad tegevused ning tellimuse hind sisaldab ainult analüüsi teostamist ja tegevuskava sisustamist, sh statistiliste andmete analüüs, seminaride ja töögruppide juhtimine, küsitluste ja intervjuude läbiviimine jms.

Erinevate maakonnas kohapeal toimuvate koosolekute, seminaride ja infoürituste tehnilise korraldamise ning maakonnasisese infovahetuse eest vastutab SA Põlvamaa Arenduskeskus. Samuti on SA Põlvamaa Arenduskeskusel võimalik tellida väljavõte äriregistri andmetest.

Pakkumuse esitamine

Pakkumused palume esitada **digitaalselt allkirjastatuna** aadressil [aivo.ylper@polvamaa.ee](mailto:aivo.ylper@polvamaa.ee) hiljemalt **05. aprilliks** 2022 (k.a).

Hinnapakkumises palume välja tuua:

* Töö teostamise metoodika ja ajakava etappide kaupa;
* Töö teostamise hind etappide kaupa;
* Tööd teostavate konsultantide-ekspertide CV-d;
* Pakkuja kogemus sarnaste tööde teostamisel.

Mitme tingimustele vastava hinnapakkumuse korral võrdleme pakkumusi järgmiste hindamiskriteeriumite alusel:

* 35% hind,
* 35% metoodika,
* 20% meeskond ja varasemate sarnaste tööde või teemadega tegelemise kogemus;
* 10% ajakava.

**Lisainfo:**

Aivo Ülper

Põlvamaa Arenduskeskus

Arendusspetsialist

Tel: 5300 8771

E-post: aivo.ylper@polvamaa.ee